
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	   Bucureşti, 21 mai 2012
   Pl-x 129/2012


AVIZ

asupra

propunerii legislative privind completarea Legii nr.1/2011 privind educaţia naţională

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea Legii nr.1/2011 privind educaţia naţională, trimisă cu adresa nr. Pl-x 129 din 14 mai 2012, înregistrată cu nr.31/338 din 14 mai 2011. 
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.
Iniţiativa legislativă are ca obiect de reglementare abrogarea art.361 alin.(3) lit.a) din Legea educaţiei naţionale nr.1/2011, cu modificările şi completările ulterioare, în sensul amânării aplicării măsurii introducerii clasei pregătitoare, pe motiv că aceasta nu ar putea fi implementată începând cu anul şcolar 2012-2013.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 21 mai 2012.

Membrii comisiei au examinat iniţiativa legislativă supusă avizării, expunerea de motive, avizul nefavorabil al Consiliului Economic şi Social, transmis cu adresa nr.376 din 9 februarie 2012, punctul de vedere al Guvernului României, comunicat cu adresa nr.527 din 22 martie 2012, conform căruia Guvernul nu susţine adoptarea propunerii legislative şi avizul negativ al Consiliului Legislativ, aviz transmis cu adresa nr.93 din 10 februarie 2012.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât abrogarea art.361 alin.(3) lit. a) din Legea nr.1/2011 privind educaţia naţională ar conduce la dezechilibre în sistemul de învăţământ preuniversitar. Din punct de vedere al normelor de tehnică legislativă, soluţia propusă de iniţiatori nu elimină reglementarea actuală ci doar modifică momentul intrării ei în vigoare. Dacă se abrogă art.361 alin.(3) lit. a), rămân în cuprinsul actului normativ dispoziţiile prevăzute de art.23 lit. b) şi art.29 alin.(2) şi (3) care consacră, din punct de vedere juridic, înfiinţarea clasei pregătitoare în învăţământul primar, norme care, potrivit art.361 alin.(1), sunt deja în vigoare.
În raport de obiectul şi conţinutul reglementării, iniţiativa legislativă face parte din categoria legilor organice.

                            VICEPREŞEDINTE,                          
          SECRETAR,

